Document ID: /roh_data/filtered/fineweb-2-filterrobots_roh.jsonl.gz/983

La citad da Cuira ha decidì d'adattar il project «Sinergia». En in’emprim‘etappa dal project eri stà planisà da far in parcadi, che duai lura vegnir remplazzà en ina segund‘etappa cun ina garascha sutterana. La citad da Cuira ha dentant decis che la garascha stoppia vegnir construida gia en l’emprim‘etappa. Il chantun ha perquai empruvà d’adattar il project cun agid d’in‘expertisa. Ma cunquai ch'il budget da 69 milliuns francs per l'emprim’etappa na dastga betg vegnir surtratg, na saja quai betg pussaivel, ha ditg Rathgeb.
A Domat avain nus avunda parcadis e nagins problems cun la citad da Cuira
Urs Marti è trumpà
Il president da la citad è trumpà da questa decisiun. Urs Marti na crai betg che la decisiun da construir la «Sinergia» a Domat haja da far cun la dispita dals parcadis. Il motiv saja in auter:
Il chantun chatta nagin per emplenir il plaz a Domat, perquai van els sez leu
Il chantun Grischun aveva cumprà ils dretgs da bajegiar per l'areal da la resgia veglia a Vial-Tuleu. Fin ussa vul mo la Hamilton AG da Panaduz bajegiar sin quest areal. Auters interessents n'hajan ins betg anc chattà. Tenor Urs Marti vul il chantun ussa ir sin quest areal per insumma savair emplenir quel.
Tge che duess capitar cun la plazza a Cuira Vest n'è anc betg cler.
Cur che dus sa scognan gudogna il terz
En l’emprim’etappa duajan vegnir realisadas 400 plazzas sin l'areal Vial-Tuleu a Domat. La presidenta communala, Beatrice Baselgia vesa en quai in grond gudogn per la vischnanca.
En la finamira da la vischnanca lain nus 3`500 plazzas, perquai savain nus duvrar fitg bain la Sinergia a Domat
La decisiun da la regenza da construir la «Sinergia» a Domat vegn uss avant il pievel da Domat. Mo era en quest punct è Beatrice Baselgia dal tuttafatg positiva. Ella saja persvadida, ch'ils abitants da Domat sajan averts per questa proposta.